钦定古今图书集成/明伦汇编/家范典/第016卷 > 《上谏太宗疏》马周
## 钦定古今图书集成/明伦汇编/家范典/第016卷 > 《上谏太宗疏》马周

臣伏见大安宫在宫城右，墙宇门阙，方紫极为卑小。
东宫皇太子居之而在内，大安至尊居之反在外。太
上皇虽志清俭，爱惜人力，陛下不敢违，而蕃夷朝见，
四方观听，有不足焉。臣愿营雉堞门观，务从高显，以
称万方之望，则大孝昭矣。臣伏读明诏，以二月幸九
成宫，窃惟太上皇春秋高，陛下宜朝夕视膳。今所幸
宫，去京三百里而远，非能旦发暮至也。万一有太上
皇思感，欲即见陛下，何以逮之？今兹本为避暑行也，
太上皇留热处，而陛下走凉处，温凊之道，臣所未安。
然诏书既下，业不中止，愿示还期，以开众惑。